

מדינת ישראל

אליעזר גולדברג

מבקר המדינה

**תקנון המועצות המקומיות (יהודה והשומרון), התשמ"א-1981**

**דין וחשבון על תוצאות ביקורת חשבונות הסיעות והרשימות**

**שהשתתפו בבחירות לרשויות המקומיות אפרתה ואריאל**

1. ב-1.9.1994 חתם מפקד כוחות צה"ל באזור יהודה והשומרון, בתוקף סמכותו לפי סעיף 2 לצו בדבר ניהול מועצות מקומיות (יהודה והשומרון) (מס' 892), התשמ"א-1981, על צו המתקן את תקנון המועצות המקומיות (יהודה והשומרון), התשמ"א-1981, ואשר נקרא תקנון המועצות המקומיות (תיקון מס' 78) (יהודה והשומרון), התשנ"ד-1994 (להלן - הצו המתקן). הצו המתקן מאמץ את הוראות חוק הרשויות המקומיות (מימון בחירות), התשנ"ג-1993 (להלן - החוק) וחקיקת המישנה מכוחו, בשינויים מסויימים, על ידי הכנסתן לתקנון המועצות המקומיות (יהודה והשומרון), התשמ"א-1981 (להלן - התקנון).
2. בהתאם לסעיף 12ב(כ) לתקנון, המאמץ את סעיף 23(א) לחוק (תוך המרת המילים "ליושב ראש הכנסת" במילים "ליושב ראש כנסת ישראל"), על מבקר המדינה למסור ליושב ראש כנסת ישראל, לא יאוחר מתום שמונה חודשים אחרי הבחירות, דין וחשבון בדבר ביקורת החשבונות של הסיעות והרשימות (להלן - הסיעות המקומיות), שהשתתפו בבחירות לרשויות המקומיות ביהודה ובשומרון. בהתאם לתקנון, מתמודדות בבחירות לרשויות המקומיות ביהודה ובשומרון סיעות ורשימות עצמאיות בלבד, ולא "סיעות בת" או "רשימות בת" של הסיעות המיוצגות בכנסת.
3. ב-30.5.2000 נתקיימו בחירות לרשויות המקומיות **אפרתה** ו**אריאל**.
4. דין וחשבון זה מתייחס לתוצאות ביקורת חשבונותיהן של 13 סיעות מקומיות שהשתתפו בבחירות, להלן שמות הסיעות:
5. אפרתה
6. **אנשים למען תושבי אפרת;**
7. **אפרת ביחד;**
8. **אפרת בתנופה;**
9. **אפרת ולענין;**
10. **עתיד.**
11. אריאל
12. **אריאל אחת;**
13. **בראשות יחיאל חזן;**
14. **יחד צועדים קדימה;**
15. **כולנו יד אחת בעד גוזי יוסף;**
16. **לעתיד בטוח בראשות רון נחמן;**
17. **סיעת תן;**
18. **קהילה למען אריאל במאה 21;**
19. **קידמה ואחדות.**
20. (א) על פי התקנון, על הסיעות למסור למבקר המדינה את החשבונות והדוחות הכספיים לתקופת הבחירות בצירוף חוות-דעת של רואה חשבון בדבר תקינותם ושלמותם, וכן בדבר ניהול מערכת החשבונות בהתאם להנחיות מבקר המדינה.
21. על סיעות ורשימות ברשויות המקומיות שמספר בעלי זכות הבחירה בהן עולה על 5,000 - הוטל למנות רואי חשבון בעצמן ועל חשבונן.
22. לגבי רשויות מקומיות, שמספר בעלי זכות הבחירה בהן אינו עולה על 5,000 - על מבקר המדינה למנות רואה חשבון לבקר את חשבונותיהן של כל הסיעות המתמודדות בהן. שכרם של רואי חשבון אלה ישולם מאוצר מדינת ישראל.
23. מספר בעלי זכות הבחירה במועצה המקומית **אפרתה** אינו עולה על 5,000. לפיכך מיניתי רואה חשבון לביקורת חשבונותיהן של חמש הסיעות המקומיות ברשות זו.
24. בדין וחשבון המוגש לפי התקנון, על מבקר המדינה לקבוע: האם ניהלו הסיעות מערכת חשבונות בהתאם להנחיות מבקר המדינה; האם היו הוצאות הבחירות שלהן בגבולות התיקרה שנקבעה בתקנון; האם היו ההכנסות שקיבלו בגבולות שנקבעו בתקנון.
25. הוראות התקנון בדבר ניהול חשבונות, ביקורת חשבונות, הגבלת הוצאות והכנסות, וביקורת מבקר המדינה, חלות גם על סיעות ורשימות שלא קיבלו מימון, בין שלא ביקשוהו, ובין שלא היו זכאיות למימון מחמת שלא מילאו תנאים מוקדמים מסויימים הקבועים בתקנון.
26. (א) הדין וחשבון מתייחס, כאמור, ל-13 סיעות מקומיות שהשתתפו בבחירות;
27. 11 סיעות מקומיות מסרו למבקר המדינה דוחות כספיים לתקופת הבחירות בצירוף חוות-דעת רואה חשבון;
28. שתי סיעות מקומיות מסרו תצהיר, שלא היו להן הכנסות והוצאות בתקופת הבחירות;
29. בתקנון נקבע, כי על נציגי הסיעות המקומיות למסור למבקר המדינה, לא יאוחר מתום שלושה חודשים אחרי הבחירות את החשבונות וכן דוח כספי לתקופת הבחירות. בתקנון גם נקבע, כי מבקר המדינה רשאי לקבל את החשבונות והדוח האמורים אף אם הוגשו באיחור, אם הוא סבור, כי מן הצדק לעשות כן.

ארבע סיעות מקומיות מסרו באיחור ניכר את חשבונותיהן והדוח הכספי. חרף ההכבדה שנגרמה כתוצאה מכך על סיכום מלאכת הביקורת תוך התקופה הקבועה בחוק, החלטתי, כי מן הצדק לקבל את החשבונות ואת הדוחות הכספיים האמורים; עם זאת, עשיתי שימוש בשיקול הדעת שהחוק מעניק לי, וקבעתי, שעל הסיעה המקומית הזכאית למימון מאוצר מדינת ישראל (**סיעת תן** מ**אריאל**), אשר מסרה את הדוח הכספי באיחור ניכר, תושת סנקציה ההולמת את מידת האיחור תוך התחשבות בנסיבות מקילות לאיחור. הסיעות המקומיות האחרות (**יחד צועדים קדימה**, **כולנו יד אחת בעד גוזי יוסף** ו**קידמה ואחדות** מ**אריאל**) שמסרו גם הן את הדוחות הכספיים שלהן באיחור, אינן זכאיות למימון מאוצר מדינת ישראל, ולפיכך לא ניתן להשית עליהן סנקציה בשל האיחור.

1. קביעת תוצאות ביקורת החשבונות של הסיעות המקומיות נעשתה בהסתמך על חוות-דעת רואי החשבון; בדיקות ובירורים משלימים שערכו עובדי משרדי; השלמות, תיקונים והסברים של הסיעות; תצהירים של נציגי הסיעות שנתקבלו כראייה לפי סעיף 12ב לתקנון המאמץ, בין היתר, את סעיף 21(ה) לחוק.
2. **סיכום הדוח**
3. שמונה הסיעות המקומיות המפורטות להלן -
4. ניהלו מערכות חשבונות לפי הנחיות מבקר המדינה;
5. הוצאות הבחירות שלהן בתקופת הבחירות היו בגבולות האמורים בסעיף 12ב לתקנון, המאמץ, בין היתר, את סעיף 15 לחוק;
6. ההכנסות שלהן עמדו בדרישות סעיף 12ב(טז) לתקנון, המאמץ את סעיף 16(א) לחוק (תוך המרת המילים "בארץ או בחוץ לארץ" במילים "באזור יהודה והשומרון או מחוץ לאזור") וכן בדרישות סעיף 12ב לתקנון, המאמץ, בין היתר, את סעיף 16(ב) לחוק.

לפיכך, ניתן לגביהן דין וחשבון חיובי לגבי תוצאות ביקורת חשבונותיהן לתקופת הבחירות.

|  |  |  |  |
| --- | --- | --- | --- |
| **סנקציה מומלצת בגין איחור ב-%[[1]](#footnote-0)\*** | הסיעה המקומית | הרשות המקומית |  |
|  | אפרת ביחד | אפרתה | 1. |
|  | אפרת בתנופה | אפרתה | 2. |
|  | עתיד | אפרתה | 3. |
|  | בראשות יחיאל חזן | אריאל | 4. |
|  | לעתיד בטוח בראשות רון נחמן | אריאל | 5. |
| 2 | סיעת תן | אריאל | 6. |
|  | קהילה למען אריאל במאה 21 | אריאל | 7. |
|  | קידמה ואחדות | אריאל | 8. |

1. הסיעות המקומיות מ**אריאל**: **יחד צועדים קדימה** ו**כולנו יד אחת בעד גוזי יוסף**, מסרו תצהיר, כי לא היו להן הכנסות והוצאות, לפיכך ניתן דין וחשבון חיובי לגביהן.
2. לגבי שלוש הסיעות המקומיות המפורטות להלן, נמצא, כי לא עמדו באחד או יותר מהתנאים הבאים:
3. לא ניהלו מערכת חשבונות לפי הנחיות מבקר המדינה;
4. הוצאות הבחירות שלהן בתקופת הבחירות לא היו בגבולות האמורים בתקנון;
5. ההכנסות שלהן בתקופת הבחירות לא עמדו בהגבלות על-פי התקנון.

לפיכך, ניתן דין וחשבון שאינו חיובי לגבי חשבונותיה של כל אחת מהסיעות המקומיות המפורטות להלן:

בהתחשב באופי החריגה ובהיקפה החלטתי להשתמש בסמכותי לפי סעיף 23(ה) לחוק, ולהמליץ להשית על כל אחת מהסיעות המקומיות המפורטות להלן שלילת השלמת מימון של הוצאות הבחירות בשיעור הנקוב ליד שמה ולא את כל היתרה בשיעור של 15%:

|  |  |  |  |  |  |  |
| --- | --- | --- | --- | --- | --- | --- |
| **סנקציה מומלצת ב-%\* בגין חריגה** | **עמידה בתיקרת הוצאות** | **עמידה בהגבלת הכנסות** | **עמידה בהנחיות מ"ה** | הסיעה המקומית | **הרשות המקומית** |  |
| 2 | + | + | \_ | אנשים למען תושבי אפרת | אפרתה | 1. |
| 3 | + | \_ | + | אפרת ולענין | אפרתה | 2. |
| \*\* | + | \_ | + | אריאל אחת | אריאל | 3. |

\_\_\_\_\_\_\_\_\_\_\_\_\_\_\_ מקראה

\* אחוז מכלל המימון המגיע. מ"ה - מבקר המדינה;

\*\* הסיעה המקומית אינה זכאית למימון מאוצר מדינת ישראל. "+" - הסיעה המקומית עמדה בהגבלה

"-" - הסיעה המקומית לא עמדה בהגבלה

1. בד בבד עם מסירת דוח זה ליושב ראש כנסת ישראל, הוא מומצא, לפעולה, לממונה על הישובים הישראלים ביהודה ובשומרון.

## אליעזר גולדברג

מבקר המדינה

ירושלים, ז' בשבט התשס"א

31 בינואר 2001

1. \* אחוז מכלל המימון המגיע. [↑](#footnote-ref-0)